CELEX: 22006D0672
Language: da
Date: 2006-09-26 00:00:00
Title: 2006/672/EF: Afgørelse nr. 1/2006 truffet af Associeringsrådet EU-Marokko den 26. september 2006 om oprettelse af et underudvalg for menneskerettigheder, demokratisering og god regeringsførelse

7.10.2006   
            
            
               DA
            
            
               Den Europæiske Unions Tidende
            
            
               L 276/73
            
         
      AFGØRELSE Nr. 1/2006 TRUFFET AF ASSOCIERINGSRÅDET EU-MAROKKO
   
   den 26. september 2006
   om oprettelse af et underudvalg for menneskerettigheder, demokratisering og god regeringsførelse
   (2006/672/EF)
   ASSOCIERINGSRÅDET HAR —
   under henvisning til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side (1) (i det følgende benævnt »aftalen«), og særlig artikel 84, og
   ud fra følgende betragtninger:
   
               (1)
            
            
               Respekt for og fremme af de demokratiske principper, menneskerettighederne og de grundlæggende frihedsrettigheder er en fast bestanddel og et vigtigt led i de rammer, som danner grundlag for forbindelserne mellem EU og dets samarbejdspartnere i Middelhavsområdet.
            
         
               (2)
            
            
               Da disse spørgsmål er et afgørende element i aftalen, vil de blive drøftet med behørig opmærksomhed i de forskellige organer, der er nedsat i henhold til aftalen.
            
         
               (3)
            
            
               Den Europæiske Unions naboskabspolitik indeholder ambitiøse mål, der bygger på det gensidigt anerkendte engagement i fælles værdier som demokrati, retsstatsprincippet, god regeringsførelse og respekt for og fremme af menneskerettighederne.
            
         
               (4)
            
            
               EU's forbindelser med de sydlige Middelhavslande bliver stadig mere komplekse i takt med gennemførelsen af Euro-Middelhavsaftalerne og det fortsatte Euro-Middelhavspartnerskab.
            
         
               (5)
            
            
               Gennemførelsen af de prioriterede punkter i partnerskabet og tilnærmelsen mellem lovgivningerne bør overvåges. I overensstemmelse med EU's beføjelser opstilles der en ramme for udviklingen af forbindelserne og samarbejdet med Middelhavslandene under hensyntagen til, at der skal være sammenhæng og ligevægt i hele Barcelona-processen.
            
         
               (6)
            
            
               For at sikre at der institutionelt er grundlag for en styrkelse af samarbejdet, har associeringsrådet allerede besluttet at oprette underudvalg under associeringsudvalget —
            
         TRUFFET FØLGENDE AFGØRELSE:
   Artikel 1
   Der nedsættes et underudvalg for menneskerettigheder, demokratisering og god regeringsførelse, og der vedtages en forretningsorden for underudvalget, jf. bilaget.
   Underudvalget arbejder under associeringsudvalget og aflægger rapport til dette efter hvert møde. Underudvalget kan ikke træffe beslutninger. Det kan imidlertid fremsætte forslag til associeringsudvalget.
   Spørgsmål, der hører under Underudvalget, kan også behandles på højere niveauer i den politiske dialog mellem EU og Marokko.
   Associeringsudvalget træffer alle andre nødvendige foranstaltninger for at sikre, at det fungerer efter hensigten, og underretter associeringsrådet herom.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 26. september 2006.
      
         
            På associeringsrådets vegne
         
         E. TUOMIOJA
         
         
            Formand
         
      
   
   
      (1)  EFT L 70 af 18.3.2000, s. 2.
   
      BILAG
      Forretningsorden Underudvalg nr. 7 EU-Marokko Menneskerettigheder, demokratisering og god regeringsførelse
      1.   Sammensætning og formandskab
      Underudvalget består af repræsentanter for Det Europæiske Fællesskab og dets medlemsstater og repræsentanter for Kongeriget Marokkos regering, og formandskabet varetages af parterne på skift.
      2.   Rolle
      Underudvalget arbejder under associeringsudvalget og aflægger rapport til dette efter hvert møde. Underudvalget kan ikke træffe beslutninger. Det kan imidlertid fremsætte forslag til associeringsudvalget.
      3.   Arbejdsområde
      Underudvalget drøfter gennemførelsen af associeringsaftalen inden for nedenstående områder. Med hensyn til spørgsmål vedrørende menneskerettigheder, demokratisering og god regeringsførelse i naboskabshandlingsplanen mellem EU og Marokko skal underudvalget varetage den vigtigste tekniske opfølgning. Det vurderer, hvilke fremskridt der er gjort med hensyn til den indbyrdes tilnærmelse af lovgivningerne og gennemførelsen og anvendelsen heraf. Samarbejdet inden for offentlig administration behandles også. Underudvalget vurderer de fremskridt, der er gjort, og undersøger alle problemer, der måtte opstå på de nedenfor anførte områder, og fremsætter forslag til eventuelle foranstaltninger.
      
                  a)
               
               
                  Retsstat, god regeringsførelse og demokrati, herunder især styrkelse af demokratiet og retsstatsprincippet; et uafhængigt retsvæsen, adgang til domstolsprøvelse og modernisering af retsvæsenet.
               
            
                  b)
               
               
                  Bestræbelse på ratifikation og gennemførelse af de vigtigste internationale konventioner om menneskerettigheder og grundlæggende frihedsrettigheder samt protokollerne til disse konventioner; gennemførelse af rapporteringspligten og fremskridt med gennemgang af forbehold.
               
            
                  c)
               
               
                  Styrkelse af administrativ og institutionel kapacitet på nationalt plan.
               
            Denne liste er ikke udtømmende, og associeringsudvalget kan tilføje andre emner, herunder tværgående emner som f.eks. statistik, bl.a. i forbindelse med gennemførelsen af det regionale program.
      Underudvalget kan behandle spørgsmål vedrørende et eller flere af eller alle de ovennævnte områder.
      4.   Sekretariat
      En tjenestemand fra Europa-Kommissionen og en embedsmand fra Kongeriget Marokkos regering fungerer sammen som faste sekretærer for underudvalget.
      Henvendelser vedrørende underudvalget fremsendes til underudvalgets sekretærer.
      5.   Møder
      Underudvalget træder sammen, når omstændighederne kræver det, dog mindst en gang om året. Der kan indkaldes til møde, når blot en af parterne fremsætter anmodning herom via den ansvarlige sekretær, der videregiver anmodningen til den anden part. Den anden parts sekretær svarer inden for en frist på 15 arbejdsdage efter modtagelsen af anmodningen om møde i underudvalget.
      I særligt hastende tilfælde kan underudvalget indkaldes med en kortere frist, hvis parterne er enige herom. Anmodninger om mødeindkaldelser skal fremsættes skriftligt.
      Møder i underudvalget holdes på et tidspunkt og et sted, som parterne er enige om.
      Møder indkaldes for hver parts vedkommende af den ansvarlige sekretær efter aftale med formanden. Inden de enkelte møder underrettes formanden om, hvem der deltager i parternes delegationer.
      Hvis parterne er enige herom, kan underudvalget indbyde eksperter til mødet med henblik på at indhente specifikke oplysninger.
      6.   Dagsorden for møderne
      Anmodninger om optagelse af punkter på underudvalgets dagsorden fremsendes til underudvalgets sekretærer.
      Formanden opstiller en foreløbig dagsorden for hvert møde. Den fremsendes af underudvalgets sekretær til den anden part senest ti dage forud for mødet.
      Punkter, som ønskes optaget på den foreløbige dagsorden, skal meddeles sekretærerne senest femten dage inden mødet. Mødedokumenterne skal være begge parter i hænde senest syv dage før mødet. I særlige og/eller hastende tilfælde kan disse frister fremskyndes, hvis parterne er enige herom.
      Dagsordenen vedtages af underudvalget ved mødets begyndelse.
      7.   Referat
      Referatet udarbejdes og godkendes af de to sekretærer efter mødet. Underudvalgets sekretærer sender associeringsudvalgets sekretærer og formand en kopi af referatet samt underudvalgets forslag.
      8.   Offentliggørelse
      Medmindre andet vedtages, er underudvalgets møder ikke offentlige, og dets arbejde offentliggøres ikke.